hu de hu hu hu hu hu hu en hu eo hu hu en hbs_lat hu hu hu hu hu hu hu hu hu hu hu hu hu hu hu hu hu hu hu hu hu hu hu hu de de en hu hu hu hu hu hu hu hu hu hu hu hu en
A biztonsági iparág fellendülése Európában – CCO Magazin
Valamennyi társadalmat komolyan foglalkoztatja a biztonság kérdése. A közelmúltban bekövetkezett természeti katasztrófák és terrorista támadások rávilágítottak arra, hogy jobban fel kell készülni a válsághelyzetekre. Az Európai Bizottság ezért az európai biztonsági iparág fellendítését célzó cselekvési programra tett javaslatot.
Az elképzelések szerint a program lehetővé fogja tenni, hogy az – EU-ban az egyik legnagyobb növekedési és foglalkoztatási potenciállal rendelkező ágazatnak számító – iparág Európában maradjon, és továbbra is minőségi biztonsági termékeket állítson elő.
Antonio Tajani, ipar- és vállalkozáspolitikai biztos, az Európai Bizottság alelnöke a következőképpen nyilatkozott: „A piac jelenlegi szétaprózottsága rontja az európai biztonsági iparág versenyképességét. Az „uniós márkajelzés” hiánya különösen hátrányos, mivel a biztonsági technológiák kulcsfontosságú piacait a jövőben nem Európa, hanem a feltörekvő országok jelentik majd. Ma megállapodás született egy, a biztonsági technológiák valódi belső piacának kialakítását célzó tervről. Ennek lényeges szerepe lesz biztonsági iparágunk pozíciójának megszilárdításában, hogy hozzá tudjon járulni a növekedéshez és a munkahelyteremtéshez.”
A Bizottság a biztonsági iparág valódi belső piacának kialakítására tesz javaslatot többek között a következő intézkedések révén:
a biztonsági technológiákra vonatkozó szabványok és tanúsítási eljárások harmonizálása,
a (polgári) biztonsági és a védelmi kutatás közötti szinergiák hatékonyabb kiaknázása,
újszerű finanszírozási rendszerek – mint például a kereskedelmi hasznosítást megelőző beszerzések – az uniós biztonsági kutatási projektek eredményeinek tesztelésére és jóváhagyására,
az új biztonsági technológiák társadalmi hatásaira vonatkozó vizsgálatoknak már a kutatási szakaszban való bevezetése.
A belső piac fellendíti az EU biztonsági iparágát
Az uniós biztonsági piac becsült értéke 26-36,5 milliárd euróra rúg, és mintegy 180 000 főt foglalkoztat. Nagyjából a következő szektorokra tagolható: légiközlekedés-biztonság, tengerbiztonság, határbiztonság, a létfontosságú infrastruktúrák védelme, terrorizmus elleni hírszerzés (beleértve a kiberbiztonságot és -kommunikációt), fizikai biztonságot jelentő védelem; válságkezelés és védőruházat.
Az európai vállalatok a biztonsági iparág legtöbb szegmensében továbbra is a világ élvonalába tartoznak. Technológiai előnyük megtartásához és növeléséhez alapvetőek a kedvező belső piaci feltételek, csakúgy, mint az európai biztonsági iparág pozíciójának megerősítése a feltörekvő nemzetközi piacokon. Különös hangsúlyt kell fektetni azoknak a kkv-knak a támogatására, amelyek harmadik országokban próbálnak meg belépni a nemzetközi piacra.
A Bizottság konkrétan a következő intézkedésekre tesz javaslatot annak érdekében, hogy a biztonsági iparágnak valódi belső piaca alakuljon ki:
a prioritást az uniós biztonsági piac szétaprózottságának megszüntetése fogja jelenteni a biztonsági technológiákra vonatkozó szabványok és tanúsítási eljárások harmonizálása révén. A Bizottság felkéri az európai szabványügyi szervezeteket, hogy állítsanak fel konkrét és részletes szabványosítási menetrendeket az új generációs technológiákra vonatkozóan. Ezzel összefüggésben a tanúsítási rendszerek kölcsönös elismerése érdekében a Bizottság két jogalkotási javaslat kidolgozását tervezi: a repülőtéri átvizsgálásra alkalmas (felderítő) berendezésekre EU-szerte alkalmazandó, összehangolt tanúsítási rendszer, valamint a riasztóberendezésekre EU-szerte alkalmazandó, összehangolt tanúsítási rendszer kialakítása érdekében,
hangsúlyt kell fektetni a (polgári) biztonsági és a védelmi kutatás közötti szinergiák hatékonyabb kiaknázására. A Bizottság szándékában áll, hogy az Európai Védelmi Ügynökséggel együttműködve „hibrid szabványok” megállapítására vonatkozó szabványosítási megbízásokat adjon az európai szabványügyi szervezeteknek,
különösen az uniós és a nemzetközi beszerzések esetében a kutatás és a piac között tapasztalható távolság áthidalása érdekében a Bizottság alkalmazni fogja a „Horizont 2020” keretprogramban kidolgozott újszerű finanszírozási rendszereket – mint például a kereskedelmi hasznosítást megelőző beszerzések – az uniós biztonsági kutatási projektek eredményeinek tesztelésére és jóváhagyására. Ez a megközelítés minden bizonnyal már a kutatási projektek kezdetétől megteremti az ipar, a hatóságok és a végfelhasználók egységét. A határbiztonság és a légiközlekedés-biztonság a legígéretesebb területek,
a Bizottság arra ösztönzi a tagállamokat, hogy a vonatkozó uniós közbeszerzési jogszabályokkal összhangban indítsanak hasonló, nemzeti szintű kezdeményezéseket,
a Bizottság már a kutatási szakaszban bevezeti az új biztonsági technológiák társadalmi hatásaira vonatkozó vizsgálatokat. A Bizottság továbbá megbízást ad az európai szabványügyi szervezeteknek, hogy dolgozzanak ki egy olyan szabványt, amely alkalmas a magánélet védelmével kapcsolatos vonatkozások kezelésére a tervezéstől a termelési folyamatig,
egy átfogó tanulmány elemezni fogja a polgári jogi felelősségvállalás korlátozásának jogi és gazdasági következményeit.
Egy, a Bizottság által külön erre a feladatra felkért szakértői csoport, amelyet a biztonsági terület meghatározó szereplői alkotnak, évente legalább egy alkalommal ülésezni fog, hogy nyomon kövesse a javasolt szakpolitikai intézkedések végrehajtását.
Az utóbbi tíz év során a globális biztonsági piac volumene hozzávetőlegesen megtízszereződött: mintegy 10 milliárd euróról 2011-re közel 100 milliárd eurós piaccá nőtte ki magát, melynek az EU-ban közel 30 milliárd euró volt az éves forgalma. A legújabb piaci tendenciák azonban arra utalnak, hogy az európai vállalkozások világpiaci részesedése jelentősen visszaeshet az elkövetkező évek során, ha semmilyen intézkedésre nem kerül sor a versenyképességük javítása érdekében. Az egyesült államokbeli biztonsági vállalkozások a harmonizált jogi keret és az óriási belső piac előnyeinek köszönhetően továbbra is piacvezetők és a technológiai fejlődés éllovasai. Ezzel szemben az EU belső piaca rendkívül szétaprózott, szerkezete nemzeti és regionális egységekre tagozódik.
A biztonságpolitika az egyik legérzékenyebb politikai terület, ennek köszönhetően a tagállamok vonakodnak attól, hogy feladják nemzeti előjogaikat.
Forrás: europa.eu / Press Release
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin